Рыма-каталіцкі архіпастыр засяродзіў увагу на паняцьці постмадэрнізму — новай фазы разьвіцьця, у якой сёньня знаходзіцца нашая цывілізацыя. “Прапагандуючы агнастыцызм, маральны рэлятывізм і рэлігійны індыферэнтызм, постмадэрнізм дзейнічае вельмі эфектыўна, зьмяняючы вобраз Бога, Касьцёла і рэлігіі, — працягваў Мітрапаліт. — У сферы маралі ён выключае паняцьце граху і розьніцу паміж дабром і злом. У сферы пазнаньня сьцьвярджае, што не існуе аб’ектыўная і нязьменная ісьціна. У сферы рэлігіі робіць роўнымі ўсе рэлігіі, секты, рэлігійныя рухі”. Акрамя гэтага, постмадэрнізм “ не прымае маральных і этычных нормаў”: “ён згодны з такой рэлігіяй, якая магла б быць элементам спажывецкага сьветапогляду, г. зн. выконвала б тэрапеўтычныя і дабрачынныя функцыі, прапаноўвала б людзям толькі тое, чаго яны самі хочуць, і забясьпечвала б пачуцьцё бясьпекі”.